ভিড় সামলাতে বাড়ল ব্লু লাইনে মেট্রোর সংখ্যা, প্রথম-শেষ মেট্রো ছাড়বে কখন?

কলকাতা: পুজোর আগে শহর কলকাতার ট্রাফিকের মানচিত্রে বদল ঘটেছে। প্রধানমন্ত্রী নতুন তিনটি মেট্রো রুটের উদ্বোধন করেছেন। শিয়ালদহ স্টেশন চালু হয়ে যাওয়ায় হাওড়ার সঙ্গে করুণাময়ী জুড়ে গিয়েছে। এছাড়াও দমদম থেকে নোয়াপাড়া হয়ে বিমানবন্দর যাওয়ার রুটও উদ্বোধন হয়েছে। নীল, সবুজ, কমলা, হলুদ। চার রঙের লাইনে মেট্রো পরিষেবা চালু হয়ে গিয়েছে কলকাতায়। এবার যাত্রী চাপ সামলাতে দক্ষিণেশ্বর থেকে শহিদ ক্ষুদিরাম মেট্রোর (Metro Increasing Blue Line) সংখ্যা বাড়ানো হল। এমনিতেই আগের তুলনায় মেট্রোতে যাত্রীদের ভিড় বেড়েছে, আর পুজোর মুখে ব্লু লাইনে মেট্রোর বাড়াতে স্বাভাবিক ভাবেই খুশি নিত্যযাত্রীরা।

এক বিজ্ঞপ্তি জারি করে মেট্রো কর্তৃপক্ষ জানিয়েছে, সোমবার থেকে নর্থ-সাউথ ব্লু লাইনে (Kolkata Metro Blueline) অর্থাৎ দক্ষিণেশ্বর থেকে শহিদ ক্ষুদিরাম রুটে ২৮৪টি মেট্রো চলবে। এর আগে এই রুটে কর্মদিবসগুলিতে চলত ২৬২টি মেট্রো। তবে এবার ২২টি মেট্রো বাড়িয়ে তা ২৮৪ করা হল। অর্থাৎ, ১৪২টি মেট্রো আপে ছুটবে এবং ১৪২টি ডাউনে। আগামী কাল সোমবার থেকেই এই পরিষেবা মিলবে।

জানা গিয়েছে, দক্ষিণেশ্বর ও শহিদ ক্ষুদিরাম (Dakshineswar Shahid Khudiram Metro) থেকে দিনের প্রথম মেট্রো ছাড়ার সময়ে কোনও বদল হচ্ছে না। তবে শেষ মেট্রোর সময় সামান্য বদল করা হয়েছে। নোয়াপাড়া থেকে প্রথম মেট্রো ছাড়বে সকাল ৬টা ৫০ মিনিটে। শহিদ ক্ষুদিরাম থেকে প্রথম মেট্রো দক্ষিণেশ্বরের উদ্দেশে রওনা দেবে সকাল ৬টা ৫৪ মিনিটে। নোয়াপাড়া থেকে দক্ষিণেশ্বরের দিকে শেষ মেট্রো যাবে রাতে ৯টা ৩৪ মিনিটে। দক্ষিণেশ্বর থেকে শহিদ ক্ষুদিরাম প্রথম মেট্রো ছাড়বে সকালে ৬টা ৫৫ মিনিটে। শেষ মেট্রো ছাড়বে রাত ৯টা ২৮ মিনিটে। মহানায়ক উত্তম কুমার থেকে দক্ষিণেশ্বরের দিকে প্রথম মেট্রো ছাড়বে সকাল ৬টা ৫৫ মিনিটে। শহিদ ক্ষুদিরাম থেকে দমদমের দিকে যাওয়ার শেষ মেট্রো ছাড়বে রাত ৯টা ৪৪ মিনিটে। শহিদ ক্ষুদিরাম থেকে দক্ষিণেশ্বর পর্যন্ত শেষ মেট্রো ছাড়ে রাত ৯টা ৩৩ মিনিটে। সেই সময় সামান্য বদলে হল রাত ৯টা ৩৪ মিনিটে। শনি ও রবিবার মেট্রোর চলাচলের সূচিতে কোনও বদল থাকছে না।

আরও পড়ুন: বাংলা ও বাঙালির আবেগে এবার নতুন সংযোজন ‘বাংলা পাড়ের’ শাড়ি

গ্রিন লাইন অর্থাৎ ইস্ট ওয়েস্ট রুটে সোম থেকে শনি ১৮৬টি পরিষেবা মিলবে। হাওড়া ময়দান থেকে সল্টলেক সেক্টর ফাইভে আপ ও ডাউন লাইনে প্রথম মেট্রো ছাড়বে সকাল ৬টা ৩০ মিনিট এবং ৬টা ৩২ মিনিটে। হাওড়া ময়দান থেকে সল্টলেক সেক্টর ফাইভে আপ ও ডাউন লাইনে শেষ মেট্রো ছাড়বে রাত ৯টা ৪৫ মিনিট এবং ৯টা ৪৭ মিনিটে। ৮ মিনিটের ব্যবধানে মেট্রো পরিষেবা মিলবে এই রুটে। রবিবার এই রুটে পাওয়া যাবে ১০৪টি পরিষেবা। রবিবার হাওড়া ময়দান থেকে সল্টলেক সেক্টর ফাইভের দিকে প্রথম মেট্রো ছাড়বে সকাল ৯টায়। শেষ মেট্রো ছাড়বে রাত ৯টা ৪৫ মিনিটে। সেক্টর ফাইভ থেকে হাওড়া ময়দানের দিকে প্রথম মেট্রো ছাড়বে সকাল ৯টা ২ মিনিটে এবং শেষ মেট্রো ছাড়বে রাত ৯টা ৪৭ মিনিটে। রবিবার এই রুটে মেট্রো চলবে ১৫ মিনিটের ব্যবধানে।

অরেঞ্জ লাইন অর্থাৎ কবি সুভাষ থেকে বেলেঘাটা পর্যন্ত সোম থেকে শুক্রের মধ্যে ৬০টি করে পরিষেবা মিলবে। কবি সুভাষ থেকে বেলেঘাটার দিকে প্রথম মেট্রো যাবে সকাল ৮টায়। শেষ মেট্রো ছাড়বে রাত ৮টা ৫ মিনিটে। বেলেঘাটা থেকে কবি সুভাষের দিকে প্রথম মেট্রো যাবে সকাল ৮টায়। শেষ মেট্রো ছাড়বে রাত ৮টা ৫ মিনিটে। ২৫ মিনিটের ব্যবধানে মেট্রো চলবে এই রুটে। আপাতত শনি ও রবিবার এই রুটে মেট্রো চলবে না। ইয়েলো লাইন অর্থাৎ নোয়াপাড়া থেকে জয় হিন্দ বিমানবন্দর স্টেশন পর্যন্ত সোম থেকে শুক্র মোট ১২০টি করে মেট্রো পরিষেবা মিলবে। নোয়াপাড়া থেকে জয় হিন্দ বিমানবন্দরের দিকে প্রথম মেট্রো ছাড়বে সকাল ৭টা ৫৮ মিনিটে। শেষ মেট্রো ছাড়বে রাত ৮টায়। জয় হিন্দ বিমানবন্দর থেকে নোয়াপাড়ার দিকে প্রথম মেট্রো ছাড়বে সকাল ৭টা ৫৮ মিনিটে। শেষ মেট্রো ছাড়বে রাত ৮টায়। এই রুটে ১০ থেকে ১৫ মিনিট অন্তর চলবে মেট্রো। এই রুটেও শনি-রবি চলবে না মেট্রো।

অন্য খবর দেখুন